নববর্ষের প্রাক্কালে কলকাতায় কড়া ট্র্যাফিক নিয়ন্ত্রণ, জারি বিজ্ঞপ্তি!

ওয়েব ডেস্ক : নববর্ষের ( New Year’s Eve) প্রাক্কালে এবং পয়লা জানুয়ারিতে জনসাধারণের নির্বিঘ্ন ও নিরাপদ যাতায়াত নিশ্চিত করতে বিশেষ ট্র্যাফিক নিয়ন্ত্রণের সিদ্ধান্ত নিল কলকাতা ট্র্যাফিক পুলিশ (Kolkata Traffic Police)। এই মর্মে কলকাতা পুলিশ কমিশনার মনোজ ভার্মা (Manoj Verma) একটি বিজ্ঞপ্তি (Notification) জারি করে জানান, ৩১ ডিসেম্বর ২০২৫ এবং ১ জানুয়ারি ২০২৬-এ প্রয়োজন অনুযায়ী কলকাতা শহর ও শহরতলির বিভিন্ন গুরুত্বপূর্ণ রাস্তায় যান চলাচল নিয়ন্ত্রিত করা হবে।

বিজ্ঞপ্তিতে জানানো হয়েছে, উল্লিখিত দু’দিন কর্তব্যরত ট্র্যাফিক পুলিশ (Traffic Police) পরিস্থিতি বুঝে পণ্যবাহী যানবাহনের চলাচলে বিধিনিষেধ আরোপ করবে। তবে জরুরি পরিষেবার সঙ্গে যুক্ত যানবাহনের ক্ষেত্রে এই নিয়মে ছাড় থাকবে। এলপিজি সিলিন্ডার, সিএনজি, পেট্রোলিয়ামজাত দ্রব্য, তেল, লুব্রিকেন্ট, অক্সিজেন, দুধ, ওষুধ, শাকসবজি, ফল ও মাছ বহনকারী পণ্যবাহী গাড়িগুলি চলাচলের অনুমতি পাবে। যদিও সেক্ষেত্রে যানবাহনের মোট ওজন ১৬০০ কেজির বেশি হতে পারবে না। টাটা এএস, মাহিন্দ্রা জীতো, সুজুকি সুপার ক্যারি-সহ এই ধরনের হালকা পণ্যবাহী যান ৩১ ডিসেম্বর এবং ১ জানুয়ারি বিকেল ৪টার পর শহরে চলাচল করতে পারবে।

আরও খবর : মরশুমের শীতলতম দিন কলকাতায়! তাপমাত্রা নামল ১১ ডিগ্রিতে

কলকাতা ট্র্যাফিক পুলিশের বিজ্ঞপ্তিতে (Notification) আরও জানানো হয়েছে, ৩১ ডিসেম্বর বিকেল ৪টা থেকে ১ জানুয়ারি বিকেল ৪টা ৩০ মিনিট পর্যন্ত এবং ২ জানুয়ারি বিকেল ৪টা পর্যন্ত ময়দানমুখী একাধিক গুরুত্বপূর্ণ মোড়ে পণ্যবাহী যানবাহনের প্রবেশ নিষিদ্ধ থাকবে। এই সময়ে এজেসি বোস রোড, চৌরঙ্গী রোড, স্ট্যান্ড রোড, রেড রোড, মেয়ো রোড, ক্যাথিড্রাল রোড, এসপ্ল্যানেড এলাকা এবং দ্বিতীয় হুগলি সেতুর এসপ্ল্যানেড র‍্যাম্পে বিশেষ নিয়ন্ত্রণ কার্যকর থাকবে। বিকল্প পথ হিসেবে এজেসি বোস রোড, সেন্ট জর্জেস গেট রোড, স্ট্যান্ড রোড এবং এপিসি রোড ব্যবহার করার নির্দেশ দেওয়া হয়েছে।

নববর্ষের রাতে ভিড় সামাল দিতে শহরের একাধিক গুরুত্বপূর্ণ রাস্তায় একমুখী যান চলাচল চালু করা হবে। পার্ক স্ট্রিট, শেক্সপিয়ার সরণি, রাসেল স্ট্রিট, লিটল রাসেল স্ট্রিট, ক্যামাক স্ট্রিট, মিডলটন স্ট্রিট এবং হো-চি-মিন সরণিতে প্রয়োজন অনুযায়ী একমুখী ব্যবস্থা কার্যকর থাকবে। একই সঙ্গে কিছু রাস্তায় ডান দিকে মোড় নেওয়া ও নির্দিষ্ট অংশে যান প্রবেশ নিষিদ্ধ করা হবে।

এছাড়াও ভিড় নিয়ন্ত্রণের স্বার্থে পার্ক স্ট্রিট, ক্যামাক স্ট্রিট, ফ্রি স্কুল স্ট্রিট, রফি আহমেদ কিদওয়াই রোড, উড স্ট্রিট, মিডলটন স্ট্রিট, লিটল রাসেল স্ট্রিট, কিড স্ট্রিট ও রয়েড স্ট্রিটে সব ধরনের যানবাহন পার্কিং সম্পূর্ণভাবে নিষিদ্ধ করা হতে পারে। পরিস্থিতি অনুযায়ী এই নির্দেশিকা কার্যকর করা হবে বলে জানিয়েছে কলকাতা ট্র্যাফিক পুলিশ। ট্র্যাফিক পুলিশের পক্ষ থেকে সাধারণ মানুষকে সহযোগিতা করার পাশাপাশি বিকল্প রুট ব্যবহার ও ট্র্যাফিক নিয়ম মেনে চলার অনুরোধ জানানো হয়েছে।

দেখুন অন্য খবর :